**Lindegaard 9. Juni 2015**

**Dansk slagtesvineproduktion i frit fald**

- *antallet af slagtesvin falder med 300.000 om året – og ophører hvis ingen griber ind.*

Åbent brev til Folketinget – Udvalget for Fødevarer, Landbrug og Fiskeri

**Ansvarlige politikere må gribe ind, før det er for sent**

70 kroner. Så meget taber danske slagtesvineproducenter på hvert eneste slagtesvin i forhold til vores tyske kolleger. På landsplan bliver det til mange, mange millioner kroner. Dansk slagtesvineproduktion styrer mod afgrunden, hvis ikke der ikke sættes ind nu.

Dansk slagtesvineproduktion er presset. Det er ikke fordi, der ikke har været gjort opmærksom på problemet. Det er heller ikke, fordi situationen ikke har været dokumenteret.

Men det ser desværre ikke ud til, at omtale eller dokumentation har haft nogen effekt på de ansvarlige politikeres ageren for at redde dansk slagtesvineproduktion fra undergang. For det *er* netop situationen; for hvert år der går, nærmer vi os en tilstand, hvor slagtesvineproduktion i Danmark er historie.

Beregninger viser, at forskellen på rammevilkår for danske slagtesvineproducenter i forhold til vores tyske naboers, medfører et tab pr. produceret slagtesvin på knap 70 kroner.

Dette tab fordeler sig på konkurrenceforvridningen i de danske gødningsregler og den danske PSO-afgift samt de tyske producenters momsfordele. Isoleret set er 70 gode danske kroner jo et lille beløb, men i forhold til den danske slagtesvineproduktions volumen er det ikke svært at *se,* hvor store konsekvenserne er for Danmark, for erhvervet og for den enkelte landmand.

Pengene fosser ud af slagtesvineproducenternes kasse. Og det får mange svineproducenter til at lukke og flere til at planlægge at lukke næste gang, der skal ske større investeringer i staldanlæg m.v. For ti år siden var der over 21 millioner slagtesvin i Danmark; i dag er der godt 18 millioner.

**Der skal mere end en lempelse af PSO-afgiften til at redde arbejdspladser**

Situationen er alvorlig og kræver at der bliver gjort noget nu. Lempelse af PSO-afgiften er ikke tilstrækkelig. Der skal mere til, for at redde slagtesvineproduktionen som erhverv i Danmark.

Fremtidsudsigterne for såvel den enkelte producent som for Danmark og dansk økonomi er dystre, hvis ikke produktions- og rammevilkår forbedres. For hvad er konsekvenserne for Danmark og den danske økonomi, den dag dansk slagtesvineproduktion er udkonkurreret på grund af de tyske producenters væsentligt bedre produktions og rammevilkår? Vi mister arbejdspladser i hele fødevaresektoren. Det vil også ramme de arbejdspladser i landdistrikterne, hvor regeringen ønsker at skabe vækst.

Tab af skatte- og momsindtægter for staten, øger udgifter til arbejdsløse, og samtidig vil staten miste den PSO-afgift, som erhvervet betaler i dag. Hovedparten af dansk produceret svinekød eksporteres, og denne eksportindtægt vil forsvinde. Det er en situation, som hverken det danske samfund, ansvarlige politikere eller danske slagtesvineproducenter kan være tjent med.

Mit spørgsmål lyder derfor: Hvornår tager de ansvarlige politikere aktion og får skabt de forandringer i de danske producenters rammevilkår, som vil kunne sikre erhvervets overlevelse? Hvis ikke der snart sker noget, styrer dansk slagtesvineproduktion mod afgrunden. Vi er allerede i frit fald.

Med håbet om*,* at ansvarlige politikere handler inden det er for sent.

Til Udvalget for Fødevarer, Landbrug og Fiskeri og Folketingets Erhvervsudvalg

Venlig Hilsen

Hans Stougaard

Landmand-svineproducent og Formand for Danske Halmleverandører

Telefon 64721901

Mobiltelefon 40361901

Mail adresse : hs@linde-gaard.dk